P6_TA(2007)0085

Καμπότζη

Ψήφισμα του Ευρωπαϊκού Κοινοβουλίου της 15ης Μαρτίου 2007 σχετικά με την Καμπότζη

Το Ευρωπαϊκό Κοινοβούλιο,

- έχοντας υπόψη τα ψηφίσματά του της 13ης Ιανουαρίου 2005 [1], της 10ης Μαρτίου 2005 [2] και της 19ης Ιανουαρίου 2006 [3] σχετικά με την Καμπότζη, καθώς και το ψήφισμά του της 1ης Δεκεμβρίου 2005 σχετικά με την κατάσταση όσον αφορά τα ανθρώπινα δικαιώματα στην Καμπότζη, το Λάος και το Βιετνάμ [4],

- έχοντας υπόψη την συμφωνία συνεργασίας μεταξύ της Ευρωπαϊκής Κοινότητας και του Βασιλείου της Καμπότζης [5], που εγκρίθηκε στις 4 Οκτωβρίου 1999,

- έχοντας υπόψη την Διακήρυξη των Ηνωμένων Εθνών (ΟΗΕ) για τους υπερασπιστές των ανθρωπίνων δικαιωμάτων, που υιοθετήθηκε στις 9 Δεκεμβρίου 1998,

- έχοντας υπόψη τις κατευθυντήριες γραμμές της ΕΕ για τους Υπερασπιστές των Ανθρωπίνων Δικαιωμάτων που ενέκρινε το Συμβούλιο στις 14 Ιουνίου 2004,

- έχοντας υπόψη τη Διεθνή Σύμβαση για τα Οικονομικά, Κοινωνικά και Πολιτιστικά Δικαιώματα, καθώς και τη Διεθνή Σύμβαση για τα Πολιτικά Δικαιώματα και τα Δικαιώματα του Πολίτη, που υιοθετήθηκαν αμφότερες στις 16 Δεκεμβρίου 1966, στις οποίες η Καμπότζη είναι συμβαλλόμενο μέρος,

- έχοντας υπόψη τη συμφωνία της 6ης Ιουνίου 2003 μεταξύ ΟΗΕ και Βασιλικής Κυβέρνησης της Καμπότζης σχετικά με τη δίωξη βάσει του δικαίου της χώρας εγκλημάτων που διεπράχθησαν κατά την περίοδο της Δημοκρατικής Καμπότζης,

- έχοντας υπόψη το άρθρο 115, παράγραφος 5, του Κανονισμού του,

Α. λαμβάνοντας υπόψη ότι στις 24 Φεβρουαρίου 2007 ο Hy Vuthy, πρόεδρος του Ελευθέρου Συνδικάτου Εργαζομένων του Βασιλείου της Καμπότζης (FTUWKC) στο εργοστάσιο ενδυμάτων Suntex, δολοφονήθηκε αφού τελείωσε τη νυχτερινή του βάρδια στο εργοστάσιο αυτό, στην συνοικία Dangkao της Phnom Penh,

Β. λαμβάνοντας υπόψη ότι ο Chea Vichea, πρόεδρος του FTUWKC δολοφονήθηκε στις 22 Ιανουαρίου 2004 και ο Ros Sovannareth, πρόεδρος του FTUWKC στο εργοστάσιο Trinunggal Komara, δολοφονήθηκε στις 7 Μαΐου 2004, ενώ άλλοι συνδικαλιστές στην Καμπότζη έπεσαν θύματα σοβαρών παρενοχλήσεων, εκφοβισμού και σωματικής βίας κατά το παρελθόν έτος,

Γ. λαμβάνοντας υπόψη ότι η δολοφονία του Chea Vichea δεν έχει ακόμη διαλευκανθεί, καθώς και ότι, στις 28 Ιανουαρίου 2004, οι Born Sammang και Sok Sam Oeun συνελήφθησαν με την κατηγορία της δολοφονίας του Chea Vichea και στη συνέχεια προσήχθησαν σε δίκη και καταδικάστηκαν σε 20ετή φυλάκιση παρά την έλλειψη οποιουδήποτε αξιόπιστου στοιχείου σε βάρος τους,

Δ. λαμβάνοντας υπόψη ότι η Καμπότζη είναι συμβαλλόμενο μέρος της Διεθνούς Σύμβασης για τα Οικονομικά, Κοινωνικά και Πολιτιστικά Δικαιώματα και της Διεθνούς Σύμβασης για τα Πολιτικά Δικαιώματα και τα Δικαιώματα του Πολίτη που παρέχουν σε όλους το δικαίωμα του σχηματισμού συνδικαλιστικών οργανώσεων και την ένταξη στις συνδικαλιστικές οργανώσεις της επιλογής τους, καθώς και το δικαίωμα των συνδικαλιστικών οργανώσεων να λειτουργούν ελεύθερα,

Ε. λαμβάνοντας υπόψη ότι η Διακήρυξη των Ηνωμένων Εθνών για τους Υπερασπιστές των Ανθρωπίνων Δικαιωμάτων εγγυάται επίσης "το δικαίωμα σε ατομική βάση και σε συνεργασία με άλλους της προώθησης και του αγώνα για την προστασία και την υλοποίηση των ανθρωπίνων δικαιωμάτων" (Άρθρο 1),

ΣΤ. εκφράζοντας τη σοβαρή του ανησυχία διότι οι προαναφερόμενες υποθέσεις καταδεικνύουν ότι εξακολουθούν να μην υπάρχουν εγγυήσεις ως προς την ανεξαρτησία και την αμεροληψία της δικαστικής αρχής, όπως επίσης και ως προς την ικανότητά της να προσάγει σε δίκη τους ηγέτες των Ερυθρών Χμέρ στο ειδικά συγκροτηθέν δικαστήριο χωρίς πολιτικές παρεμβολές,

Ζ. λαμβάνοντας υπόψη ότι οι διαδικασίες ενώπιον του Έκτακτου Τμήματος του Δικαστηρίου της Καμπότζης (ECCC) δεν έχουν αρχίσει εξαιτίας των διαφόρων διαφωνιών μεταξύ των Καμποτζιανών και των διεθνών δικαστικών υπαλλήλων σχετικά με το σχέδιο εσωτερικού κανονισμού του ECCC,

Η. εκφράζοντας ανησυχία για το αβέβαιο νομικό καθεστώς που διαθέτουν στην Καμπότζη οι πρόσφυγες Μοντανιάρ από το Βιετνάμ,

1. καταδικάζει τη δολοφονία του Hy Vuthy και τις άλλες βιαιοπραγίες σε βάρος συνδικαλιστών· καλεί επειγόντως τις αρχές της Καμπότζης να διεξάγουν επειγόντως αμερόληπτη και αποτελεσματική έρευνα σχετικά με τη δολοφονία των Hu Vuthy, Chea Vichea, Ros Savannareth και Yim Ry, να δώσει δημοσιότητα στα πορίσματα της έρευνας και να προσάγει τους υπευθύνους στη δικαιοσύνη· καλεί τις αρχές να δικάσουν σύντομα εκ νέου τους Born Sammang και Sok Sam Oeum με βάση τις διεθνείς προδιαγραφές·

2. επιμένει στο γεγονός ότι η κυβέρνηση της Καμπότζης πρέπει να δώσει τέλος στο κλίμα που επικρατεί όσον αφορά την ατιμωρησία και να εφαρμόσει αποτελεσματικά το νόμο έναντι εκείνων που καταπατούν τα ανθρώπινα δικαιώματα και τις πολιτικές ελευθερίες·

3. υπενθυμίζει στην κυβέρνηση της Καμπότζης ότι πρέπει να τηρήσει τις υποχρεώσεις και τις δεσμεύσεις της όσον αφορά τις δημοκρατικές αρχές και τα θεμελιώδη ανθρώπινα δικαιώματα που αποτελούν ουσιαστικό στοιχείο της συμφωνίας συνεργασίας με την ΕΕ, όπως προσδιορίζεται στο άρθρο 1 της εν λόγω συμφωνίας·

4. καλεί τις αρχές της Καμπότζης να αρχίσουν πολιτικές και θεσμικές μεταρρυθμίσεις για την οικοδόμηση δημοκρατικού κράτους που θα διέπεται από το κράτος δικαίου και θα βασίζεται στον σεβασμό των θεμελιωδών ελευθεριών, καθώς επίσης και να εξασφαλίζει σε κάθε περίσταση το σεβασμό των ανθρωπίνων δικαιωμάτων και των θεμελιωδών ελευθεριών σύμφωνα με τις διεθνείς προδιαγραφές για τα ανθρώπινα δικαιώματα και τις διεθνείς συμβάσεις που έχει κυρώσει η Καμπότζη·

5. καλεί επειγόντως την κυβέρνηση της Καμπότζης να επιτρέψει, χωρίς περαιτέρω χρονοτριβές, την έναρξη λειτουργίας του Δικαστηρίου για τους Ερυθρούς Χμέρ, σύμφωνα με τις διεθνείς προδιαγραφές για την ανεξαρτησία της δικαιοσύνης, την δίκαιη δίκη και την σωστή νομική διαδικασία, όπως συμφωνήθηκε με τον ΟΗΕ τον Ιούνιο 2003·

6. υποστηρίζει τις προτάσεις της Επιτροπής Αναθεώρησης ECCC όσον αφορά τον εσωτερικό κανονισμό σχετικά με την άμβλυνση των διαφορών σε ορισμένα θέματα προκειμένου να προχωρήσουν οι διώξεις και οι δίκες·

7. καλεί το Συμβούλιο και την Επιτροπή να θίξουν το θέμα των ανησυχιών για τα ανθρώπινα δικαιώματα και το κράτος δικαίου στην Καμπότζη στο πλαίσιο των επαφών τους με την κυβέρνηση της χώρας αυτής·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην κυβέρνηση και στην Εθνοσυνέλευση του Βασιλείου της Καμπότζης, στον Γενικό Γραμματέα των Ηνωμένων Εθνών, στον Ύπατο Αρμοστή των Ηνωμένων Εθνών για τα Ανθρώπινα Δικαιώματα, στον Ειδικό Απεσταλμένο του Γενικού Γραμματέα των Ηνωμένων Εθνών για τα Ανθρώπινα Δικαιώματα στη Καμπότζη καθώς και στις κυβερνήσεις των κρατών μελών ASEAN.

[1] EE C 247 E της 6.10.2005, σ. 161.

[2] EE C 320 E της 15.12.2005, σ. 280.

[3] EE C 287 E της 24.11.2006, σ. 334.

[4] EE C 285 E της 22.11.2006, σ. 129.

[5] EE L 269 της 19.10.1999, σ. 18.

--------------------------------------------------